**IANUARIE**

 Ianuarie, inceput de an nou calendaristic, pentru apicultura este o luna in care iernarea albinelor este in plina desfasurare avand caracteristicile ei specifice.

Din punct de vedere meteorologic ianuarie este in general o luna geroasa cu zile in care se instaleaza mase de aer polar si viscol. Cu toate acestea, pot aparea si zile insorite cu temperaturi care pot ajunge la 10-12ºC.

In luna ianuarie, albinele trec in a doua perioada a iernarii, perioada in care albinele incep „pregatirea” pentru noul sezon apicol. Zilele insorite cu temperaturi care stimuleaza zborul de curatire sunt o adevarata binecuvantare pentru albine si implicit pentru stupar.

Spre sfarsitul lunii temperatura din centrul cuibului (ghemului de iernare) creste cu aproximativ 10ºC de la 24-25º la 34-35ºC favorabila debutului cresterii de puiet ca urmare zborurilor de curatire efectuate si a unui consum de hrana crescut: de la 0.7-0,8 kg cat se inregistreaza in primele luni de iernare la aproximativ 1-1,5 kg miere odata cu inceperea cresterii puietului in functie de puterea familiei de albine si de conditiile exterioare.

Pentru o iernare cat mai buna a familiilor de albine, apicultorul trebuie sa verifice periodic stupina pentru prevenirea deranjarii si nelinistirii familiilor de albine ca urmare a atacului unor animale sau pasari cum ar fi: soareci, pasari de curte, ciocanitori, pitigoi, vrabii.

De asemenea, se va supraveghea modul de iernare al familiilor de albine prin:

– analiza zumzetului albinelor, prin controale auditive periodice (ascultarea familiilor cu ajutorul unui tub de cauciuc cu diametrul de 0,8-1 cm);

– analiza diferitelor resturi, a cantitatii de albina moarta gasita pe jos, in fata urdinisului, a resturilor scoase de pe fundul stupului (cu ajutorul unei sarme indoite sau cu ajutorul „foii de control” pusa pe fundul stupului) ori de cate ori timpul permite acest lucru;

– indepartarea fara zgomot a ghetii si a zapezii neafanate de pe scandurelele de zbor ale stupilor, desfundarea urdinisurilor de albinele moarte si eventual asternerea in fata stupilor a unui strat subtire de paie sau frunze pe care sa se poata aseza albinele atunci cand executa zboruri de curatire; verificarea pozitiei stupilor;

– Prepararea si administrarea turtelor de serbet de zahar si a placilor de zahar candi sau de miere cristalizata familiilor de albine care au fost introduse la iernare fara suficiente rezerve de hrana.

– Repararea, curatirea, dezinfectarea stupilor si a inventarului apicol, vopsirea stupilor; incheierea si insarmarea ramelor; completarea materialului apicol prin achizitie in functie de planul de productie si dezvoltare pe anul care vine;

In ceea ce priveste perceptia si interpretarea zumzetului albinelor ca indicator in aprecierea starii familiilor de albine se cunoaste ca un zumzet moderat si uniform arata ca familia de albine este in stare buna si iernarea decurge normal, un zumzet puternic arata ca familia este in suferinta (boala, daunatori), un zumzet slab asemanator fosnetului de frunze arata ca familia este infometata (fie nu mai are rezerve de hrana fie acestea sunt dispuse de asa natura ca albinele nu le pot aborda din cauza temperaturii prea scazute), iar un zumzet prelung, neuniform in intensitate, plangator, indica absenta matcii. Cand zumzetul este foarte slab sau nu se percepe aproape deloc se va interveni, fara a abuza, prin lovirea cu mana a peretelui din fata al stupului; daca albinele raspund printr-un zumzet puternic care inceteaza numaidecat inseamna ca familia ierneaza in conditii bune.

Mortalitatea exagerata a albinelor poate fi rezultatul unei iernari cu multe albine batrane, a unor boli sau daunatori, a unor familii fara matca sau lipsa hranei.

Prezenta soarecilor poate fi stabilita dupa prezenta cadavrelor de albine fara capete, roase, prezenta excrementelor de soarece, rumegus de ceara in cantitate exagerata pe fundul stupului si la urdinis.

Prezenta albinelor umede, mucegaite, arata ca in stup este prea multa umiditate deci exista o ventilatie deficitara.

Daca albinele au abdomenul umflat si se vad pete de diaree la urdinis sau pe scandurica de zbor, inseamna ca familia respectiva este bolnava de diaree fie din cauza consumului de hrana de calitate necorespunzatoare iernarii care favorizeaza aparitia nosemozei, fie din cauza conditiilor nefavorabile de iernare care pastreaza o umiditate mare in stup, fie este vorba de familii care ierneaza pe miere necapacita care absoarbe umiditatea din stup; situatii favorizante pentru aparitia nosemozei pot fi si familiile slabe, deranjate de actiunea diversilor daunatori sau paraziti.

Din cauza nelinistii provocate de lipsa matcii familia de albine consuma mai multe provizii, se imbolnaveste deasemenea de diaree, se epuizeaza si deseori moare; familia orfana daca este observata in timp poate primi o matca de la rezerva acolo unde acestea exista sau este unificata cu o alta familie, mai slaba, dar care are matca; aceste interventii se fac in zilele calde cu cel putin 12ºC sau, cel mai frecvent intr-o incapere incalzita in care sa existe o temperatura de aproximativ 15ºC.

Prezenta cristalelor in cantitate mare printre cadavrele de albine dovedeste ca mierea din faguri este cristalizata;

Completarea proviziilor la familiile care prezinta semne de hrana insuficienta (zumzet slab de fosnet de frunze, albine moarte pe fundul stupului cu trompa scoasa) se poate face si cu rame cu miere de la rezerva sau de la familiile unde se apreciaza ca exista un excedent (prin rapida apreciere a greutatii stupului); familia in cauza este introdusa intr-o incapere incalzita, se deschide si despacheteaza usor se observa pozitia ghemului si se amplaseaza fagurii cu hrana lateral ghemului, astfel incat albinele sa ia contactul cu acesta. Administrarea turtelor sau zaharului candi se face direct pe vatra stupinei.

In ceea ce priveste pozitia stupilor acestia trebuie sa fie cu partea din fata usor inclinati in jos pentru ca apa sa se scurga afara.

 **FEBRUARIE**

 Luna februarie, ultima lună de iarnă este momentul în care albinele sunt spuse unor factori de stres extremi. Prima parte a lunii februarie este caracterizată de instabilitate atmosferică, care determină apariția zilelor reci, cu ninsori abundente, viscolite cu zile sau nopți senine. În a doua parte a lunii apar și zile primăvăratice cu temperaturi de până la 15ºC. Aceste temperaturi fac posibile zborurile de curăţire atât de benefice asupra sănătăţii albinelor. Pentru această lună apicultorii trebuie să acorde o atenție deosebită stupului și să ofere familiilor de albine suficientă hrană pentru a trece cu bine peste ultima lună de iarnă.

Zborurile de curățire încep la o temperatură 10ºC.

Pentru efectuarea zborurilor de curăţire este necesară o temperatură de minim 10ºC la umbră. În această lună durata zilei creşte, matca depune ouă din ce în ce mai mult, creşterea puietului sporind consumul de hrană la 1,2-1,5 kg/lună sau 50g zi, dublu faţă de perioada de inactivitate. La ascultare, zumzetul familiilor sănătoase devine ceva mai intens dar uniform.

Ce trebuie să faceți în stupină în luna februarie?

În luna februarie apicultorul trebuie să acționeze în următoarele direcții:

– Verificarea periodică a stupinei pentru prevenirea deranjării şi neliniştirii familiilor de albine ca urmare a atacului unor animale sau păsări;

– Îndepărtarea fără zgomot a gheții și a zăpezii neafânate de pe scândurelele de zbor ale stupilor;

– Desfundarea urdinișurilor de albinele moarte și pregătirea vetrei de stupină pentru zborurile de curățire;

– Stimularea efectuării zborului de curățire. Zborul de curățire al familiilor de albine oferă informații prețioase despre starea de sănătate a familiei de albine. Familiile puternice efectuează zborul pe parcursul a 30-40 minute. Un număr redus de albine la zbor arată că familia este slabă sau bolnavă. Albinele care au un comportament de parcă ar căuta ceva, fiind așezate pe pereții stupului arată că familia nu are matcă. De asemenea, albine cu abdomenul umflat sau apariția fecalelor pe scândurică de zbor denotă faptul că în stup există miere în fermentație sau albinele sunt bolnave de nosemoză. Prezența resturilor de ceară în cantitate mare la urdiniș, pe scândurica de zbor arată că familia de albine a fost atacată de șoareci;

– Dacă din familie nu ies albine, iar la lovirea cu mâna a peretelui din față al stupului acestea nu reacționează înseamnă că familia a pierit. Acești stupi se închid la urdiniș pentru a nu pătrunde albinele hoaţe la începutul primăverii;

– Pentru stimularea și controlul zborului de curățire, în zilele însorite ale lunii februarie se poate înlătura împachetajul existent al stupilor și chiar capacele stupilor;

– Continuarea supravegherii modului cum iernează familiile de albine prin analiza zumzetului albinelor (controale auditive periodice) și analiza „foii de control” pusă pe fundul stupului ori de cate ori timpul permite acest lucru;

– Completarea rezervelor de hrană la familiile ce au rezerve insuficiente prin administrarea de turte din pastă de miere și zahăr pudră, șerbet administrat sub formă de turte sau zahăr candi;

– Pentru prevenirea nosemozei este bine ca turtele de zahăr să fie preparate cu extracte de plante (tip Protofil) doza fiind de 340 ml/10 kg de pasta obținută, având grijă ca Protofilul să fie bine omogenizat în sirop sau miere și apoi să fie adăugat la zahărul pudră;

– Foarte importante pentru dezvoltarea familiilor de albine, turtele proteice, nu se vor administra în această lună dacă, la cel puțin 2 săptămâni de la administrarea acestora, timpul nu permite efectuarea zborurilor de curățire, situație greu previzibilă; de aceea pentru mai multă siguranță este bine ca aceste turte să fie administrate începând cu a doua jumătate a lunii martie;

– Completarea proviziilor se poate face și cu rame cu miere de la rezervă sau de la familiile unde se apreciază că există un excedent (prin rapida apreciere a greutății stupului); familia în cauză este introdusă într-o încăpere încălzită, se deschide și despachetează ușor se observă poziția ghemului și se amplasează fagurii cu hrană lateral ghemului, astfel încât albinele sa ia contactul cu acesta;

– Administrarea turtelor sau zahărului candi se face direct pe vatra stupinei în cantitate de 700g-1kg/familie de albine, la interval de 2-3 săptămâni în funcție de rezerva de hrana existentă în faguri și de consum;

– Tot în această perioadă se continuă lucrările care țin de asigurarea materialului și echipamentului apicol pe anul în curs în funcție de producția planificată (repararea, curățirea, dezinfectarea, vopsirea stupilor, încheierea și însârmarea ramelor, achiziţionarea necesarului lipsă);

Aprecierea modului de iernare al familiilor de albine

Tot în această perioadă este necesară aprecierea modului cum iernează familiile de albine, identificarea și îndreptarea starilor anormale apărute. Iată ce aveți de făcut:

– interpretarea zumzetului albinelor ca indicator în aprecierea stării familiilor de albine;

– aprecierea resturilor existente pe fundul stupului, la urdiniş sau în faţa stupului;

– eliminarea surplusului de umiditate: prin asigurarea unei ventilaţii corecte a stupului care să elimine condensul, să asigure oxigenarea şi să elimine dioxidul de carbon; înclinarea stupilor către peretele frontal pentru scurgerea apei;

– identificarea familiilor bolnave, stabilirea cauzei şi îndreptarea acestor familii (stabilirea diagnosticului prin analize efectuate de laboratoare specializate);

– unificarea familiilor orfane cu alte familii, mai slabe sau introducerea unei mătci de la rezerva (acolo unde acestea există) la familiile orfane observate în timp util; aceste intervenţii se fac în zilele calde cu cel puţin 12ºC sau,

– completarea proviziilor la familiile care prezintă semne de hrană insuficientă asa cum este descris mai sus;

  **MARTIE**

 Debutul primăverii marchează și demararea unor lucrări importante în stupină. Este momentul tratamentelor și al zborului de curățire chiar dacă luna martie este deseori capricioasă și nu puţini sunt anii în care în această perioadă ninge şi temperatura scade sub 0ºC.

Oricum, ziua creşte până la a fi egală cu noaptea, iar condiţiile de climă fac posibilă apariţia primelor flori în special polenifere (ghiocei, brânduşe, viorele, urzicuţa, cornul, aninul, ulmul de câmp salcia căprească şi zălogul) fapt ce contribuie la o bună stimulare a dezvoltării familiilor de albine.

Dezvoltarea coloniei de albine este dată de creşterea raportului de albine tinere în defavoarea celor bătrâne, creşterea puietului pe un număr tot mai mare de faguri în funcţie de prolificitatea mătcii şi a gradului de acoperire a fagurilor cu albină.

În această lună, puterea familiilor diferă, dar în general le putem aprecia ca familii puternice pe acelea care au 7-8 intervale ocupate de albină, familii de putere medie cu 5-6 intervale, iar cele de putere mică sunt ocupate de albină pe 3-4 spaţii. În aceste condiţii consumul de miere creşte la 2,0 – 2,5 kg.

În luna martie apicultorul trebuie să aibă în vedere următoarele activităţi:

– stimularea şi supravegherea zborului general de curăţire (în regiunile cu primăvară târzie). Odată cu supravegherea zborului se notează toate stările anormale care există, prin aprecierea zborului la urdiniş, a semnelor de boală (fecale la urdiniş în cazul nosemozei, albine care se deplasează anormal în cazul acarienilor). Zborurile de curăţire intense şi energice le fac numai familiile puternice şi sănătoase care au o activitate normală şi o dezvoltare pe măsură. Abundenţa albinelor care au polen în coşuleţe şi vin la urdiniş denotă că în cuib există mult puiet.

– efectuarea reviziei sumare de primăvară, în zilele călduroase cu peste 13ºC, cand se verifică prezenţa mătcii şi starea generală a familiilor de albine şi se execută o serie de lucrări pentru o bună dezvoltare a acestora: curăţirea fundurilor de stup, îndreptarea familiilor de albine orfane, unirea familiilor de albine slabe, completarea rezervelor de hrană la 6-8 kg pe o familie de albine, uscarea materialelor izolatoare, strâmtorarea cuiburilor la familiile slabe şi mijlocii pentru menţinerea căldurii;

– un control mai amănunţit (revizia de fond) poate fi facută numai dacă temperatura exterioară atinge 20ºC şi nu există vânt. Se apreciază cantitatea de puiet, hrană şi modul de repartizare, se constată prezenţa şi calitatea mătcii observând puietul de toate vârstele, se curăţă fundul stupului şi se strânge cuibul la ramele cu hrană si puiet acoperite de albină. Familiile de albine nu trebuie sa fie descoperite mai mult de 10 minute;

– completarea proviziilor se poate face cu rame cu miere de la rezervă sau de la familiile unde se apreciază că există un excedent;

– ținând cont de faptul ca sunt necesare 40 de zile pentru a obţine o primă serie de albine culegătoare, în scopul intensificării creşterii de puiet pentru valorificarea culesurilor intense (rapiţă de toamnă, salcâm) se trece imediat ce timpul se încălzeşte la stimularea familiilor de albine cu sirop de zahăr 1:1, administrat la început în porţii de 0,15 – 0,25 litri în funcţie de puterea familiilor şi pe măsură ce timpul se încălzeşte la porţii de 0,3 – 0,5 litri/ familie la intervale de timp de 4-7 zile; pentru combaterea nosemozei, siropul poate fi preparat cu Protofil –17ml (o lingură de supă) /litru sirop.

– tot în scopul intensificării creşterii de puiet pot fi administrate turtele proteice cu aprox 10 -20% polen din propria stupină (recoltat de la familii sănătoase şi conservat corespunzător) mai ales începând cu a doua jumătate a lunii martie când zborul de curăţire nu mai poate fi periclitat din cauza timpului nefavorabil.

– asigurarea apei la adăpător în care poate fi dizolvată o cantitate de 5g sare/litru apă;

– formarea de familii temporare şi ajutătoare cu mătci de la rezervă acolo unde este cazul;

– aplicarea tratamentelor necesare împotriva varoozei şi dacă e cazul (mortalităţi sau stări anormale fără cauză aparentă) se recoltează probe şi se trimit către analiză;

– instalarea unei familii de putere mijlocie pe cântarul de control;

– luarea de măsuri pentru preîntâmpinarea furtişagului;

  **APRILIE**

 Aprilie marchează prima lună de primăvară în adevăratul sens al cuvântului, iar obiectivul principal al apicultorului în această perioadă este pregătirea familiilor de albine pentru valorificarea primelor culesuri (rapiţă si salcâm) în paralel cu luarea de măsuri pentru a evita roirea naturală în lunile care urmează. Dezvoltarea albinelor, ca şi în cazul altor specii de animale, are la bază trei factori: matca (vârsta si calitatea), hrana (stimularea naturală şi artificială) şi mediu (condiţiile din interiorul şi din afara stupului).

Flora de primăvară abundentă în această perioadă (arţarul argintiu, aninul, cireşul, sălciile, floră spontană) reprezintă stimulul natural pentru dezvoltarea familiilor de albine, astfel că o matcă de calitate poate să depună zilnic peste 1500 de ouă ceea ce conduce la înlocuirea completă a albinelor de iernare şi la depăşirea puterii cu care a intrat în iarnă. Rezervele de hrană proaspătă, în special cele de păstură, încep să fie din ce în ce mai extinse în jurul puietului.

În acest context, pentru atingerea obiectivelor sale, stuparul trebuie sa aibă cunoştintele necesare pentru a interveni în reglarea celor trei factori de bază mai sus menţionaţi, realizând o serie de lucrări:

– Se continuă lucrările de verificare amănunţită a fiecărei familii de albine (revizia de fond), dacă acestea nu s-au realizat, şi se notează toate stările anormale care există, prin aprecierea în continuare a activităţii generale, a zborului la urdiniş, a semnelor anormale, a prezenţei mătcii şi puietului de albină lucrătoare de toate vârstele, a suprafeţei cu puiet şi a celor acoperite cu albină, prezenţa trântorilor şi a rezervelor de hrană. Cu această ocazie se reorganizează, dacă este necesar, cuibul familiei, prin eliminarea ramelor goale după diafragmă, pentru asigurarea unui regim termic optim dezvoltării. Revizia de fond se face în zilele călduroase (20ºC) si fără vânt.

– Se iau măsuri pentru corectarea stărilor nedorite: de unificare a familiilor slabe sau fara matcă, de întărire a acestora cu rame cu puiet, de stimulare si completare a hrănirilor, de igienizare si tratament, de verificare şi reparare (înlocuire) a elementelor de stup. Completarea proviziilor se poate face cu rame cu miere de la rezervă sau de la familiile unde se apreciază că există un excedent; se apreciază că este necesar să existe în stup o cantitate de cel puţin 6-7 kg miere de bună calitate.

– Se continuă stimularea familiilor de albine cu hrană artificială cu scopul intensificării ritmului de ouat al mătcilor. Aceasta se realizează prin administarea de sirop de zahăr 1:1 în porţii de 0,3 – 0,5litri/familia de albine, în funcţie de puterea familiilor, la intervale de 2-3 zile.

– Se va asigura apa la adăpător în care poate fi dizolvată şi o cantitate de 5g sare/litru apă.

– Pe măsura ocupării fagurilor din cuib cu puiet, se asigură lărgirea cuibului cu faguri clădiţi sau artificiali. Fagurii artificiali pot fi introduşi în perioadele în care se remarcă o uşoară albire a celorlalţi faguri, mai ales pe spetează superioară. Aceştia se introduc după ultima ramă cu puiet sau în mijlocul cuibului, câte un fagure săptămânal. Înainte de a-i introduce, fagurii pot fi uşor stropiţi cu sirop pentru a fi mai repede curăţaţi si deci pregătiţi pentru ouat.– Pentru prima parte a primăverii urdinişurile se reduc la 3-4 cm urmând ca, treptat, pe măsura dezvoltării şi stabilizarii timpului frumos, deschiderea să fie mai mare.

– Se vor forma familii temporare şi ajutătoare cu mătci de la rezervă acolo unde este cazul.

– Se vor aplica tratamentele necesare împotriva varoozei.

– Se vor lua măsuri pentru preîntâmpinarea furturilor.

– Pe măsura ce pomii înfloresc se pot instala colectoarele de polen pentru recoltarea şi valorificarea acestuia. Recoltarea polenului nu este o măsură obligatorie, dar această operaţiune poate fi aplicată în zone unde există abundenţă de polen deoarece se stimulează recoltarea unei cantităţi si mai mari de polen, familiile de albine nefiind private de lipsa acestuia.

– De asemenea, se pot instala gratiile colectoare de propolis deasupra cuibului. Deasemenea se poate începe creşterea de faguri cu celule de trântor (rame clăditoare pentru producţia de triturat larvar – apilarnil).

– Se reformează fagurii vechi extraşi din cuib în urma reviziei de fond, se repară, se însârmează, astfel fiind pregătiţi pentru sezonul în curs. Se asigură necesarul de stupi şi rame atât pentru recoltă cât şi pentru formarea ulterioară a roiurilor artificiale.

– Se vor lua măsuri pentru asigurarea transportului în pastoral, alegerea bazinelor melifere şi a vetrelor de pastoral.

 **MAI**

 Luna mai, mult aşteptată de către toți apicultorii, poate aduce, în funcţie de o serie de factori, primele rezultate ale muncii albinelor, rezultate care se vor reflecta în buzunarele fiecărui apicultor. Este o lună de intensă activitate pentru apicultori având ca obiectiv principal valorificarea primelor culesuri importante de nectar de la rapiţa de toamnă si salcâm, în paralel cu luarea de măsuri pentru a evita roirea naturală în lunile care urmează.

Rapiţa de toamnă înfloreşte încă din aprilie şi ţine circa 45 zile, iar rapiţa de de primăvară înfloreşte în funcţie de momentul semănatului cam la aproximativ o lună după rapiţa de toamnă. Furnizează nectar şi polen într-o perioadă când flora meliferă este săracă de aceea contribuie la dezvoltarea puternică a familiilor de albine.

Producţia de miere este evaluată la aproximativ 100 kg/ha, mierea este de culoare aproape albă, uneori galben intens cu o aromă puternică de floare de rapiţă, are un gust uşor iute datorită uleiurilor volatile pe care le conţine, dar care cu timpul se evaporă. Această miere are particularitatea de a se cristaliza foarte repede, de aceea ea trebuie extrasă din faguri imediat dupa cules şi nu poate fi păstrată ca hrană de iernare. De menţionat este şi faptul că utilizarea fagurilor de recoltă din care s-a extras mierea de rapiţă poate compromite calitatea mierii de salcâm, dacă aceştia nu au fost bine curăţaţi de albine după extracţie, cristalele de miere de rapiţă dacă ajung în mierea de salcâm pot conduce la declasificarea mierii de salcâm.

Salcâmul înfloreşte începând chiar cu prima decadă a lunii mai şi se continuă şi în luna iunie pentru zonele mai reci (salcâm II, III). Durata înfloririi este de 10-12 zile iar producţia de miere este evaluată la 1000kg/ha. Mierea mult apreciată de salcâm este incoloră sau uşor colorată în galben cu aromă specifică.

Pentru valorificarea acestor culesuri trebuiesc luate o serie de măsuri:

1. Pregătirea familiilor de albine pentru valorificarea culesurilor;

2. Pregătirea documentaţiei necesare acţiunii propriu-zise de pastoral;

3. Pregătirea mijloacelor de transport a familiilor de albine în pastoral ;

4. Anunţarea primăriilor din localităţile în raza cărora sunt deplasate stupine în pastoral pentru luarea în evidenţă şi protejarea de eventuale tratamente fitosanitare;

5. Asigurarea cu echipamentul necesar extracţiei şi stocării mierii până la valorificare;

În ceea ce priveşte pregătirea familiilor de albine pentru valorificarea culesurilor se va avea în vedere:

1. Evaluarea situaţiei fiecărei familii de albine şi a puterii acestora. Scopul acestei lucrări este de a ajuta familia să atingă o dezvoltare necesară valorificării culesului important şi eliminarea factorilor care să conducă la roirea naturală. Păstrarea acestui echilibru biologic trebuie să fie realizat printr-un control permanent al stării familiilor de albine luând în calcul următorii factori de influenţă: calitatea matcii, vârsta mătcii, dezvoltare numerică excesivă şi a dezechilibrului dintre cantitatea de puiet larvar şi albina doică existentă, lipsa spaţiului de dezvoltare şi a unei ventilaţii corespunzătoare, condiţiile meteorologice de cules fluctuante etc.

În condiţiile valorificării culesului de rapiţă există riscul apariţiei roirii chiar în perioada valorificării culesului de salcâm, fapt nedorit. De aceea, printr-o analiză riguroasă a puterii familiilor de albine înaintea culesului de salcâm se poate evalua acest risc pentru a se lua măsurile necesare preîntâmpinării roitului.

2. Imediat după extracţia mierii de rapiţă şi în lipsa culesului de rapiţă fagurii vor fi reintroduşi în familii pentru curăţarea completă de resturi de miere pentru a nu deteriora calitatea mierii de salcâm care urmează a fi recoltată. Se menţionează că existenţa unei cantităţi mici de miere de rapiţă în mierea de salcâm poate modifica culoarea şi conţinutul polinic fapt ce conduce la declasarea mierii de salcâm şi obţinerea unui preţ mult mai scăzut.

3. În această lună se continuă prin a se verifica şi corecta situaţiile nedorite: unificarea familiilor slabe sau făra matcă, întărirea acestora cu rame cu puiet, stimularea glucidică şi proteică a acestora;

4. Aplicarea tratamentelor antivarroa se va întrerupe cu cel puţin 2 săptămâni înaintea culesului important pentru a evita riscul poluării mierii recoltate;

5. Verificarea, repararea, înlocuirea elementelor de stup defecte pentru a rezista în condiţii de transport;

– Se continuă asigurarea cu apa la adăpător în care poate fi dizolvată şi o cantitate de 5g sare/litru apă;

– Se asigură lărgirea cuibului cu faguri clădiţi sau artificiali şi înlocuirea fagurilor destinaţi reformei. Fagurii artificiali pot fi introduşi în perioadele în care se remarcă o uşoară albire a celorlalţi faguri, mai ales pe speteaza superioară semn că în natură există un cules.

6. Pregătirea documentaţiei necesare acţiunii propriu-zise de pastoral în conformitate cu legislaţia:

7. Pregătirea mijloacelor de transport a familiilor de albine în pastoral. Mijloacele de transport inclusiv pavilioanele apicole trebuie să fie înscrise în circulaţie şi să aibă revizia tehnica.

8. Anunţarea primăriilor din localităţile în raza cărora sunt deplasate stupine în pastoral pentru luarea în evidenţă şi protejarea de eventuale tratamente fitosanitare este o măsură necesară pentru a exista baza rezolvării un eventual litigiu.

9. Asigurarea cu echipamentul necesar extracţiei şi stocării mierii până la valorificare; – condiţiile de extracţie şi recipientele de stocare a mierii trebuie să corespundă normelor Uniunii Europene. Adaptarea la legislaţia UE privind echipamentele: orice echipament care vine în contact cu mierea cum ar fi centrifuga, tava de descăpăcit, cuţitul de descăpăcit, trebuie să fie confecţionate din inox alimentar, iar recipienţii de stocare admişi trebuie să fie confecţionaţi din plastic alimentar, tablă vopsită cu vopsea alimentară, vase emailate sau inox alimentar.

  **IUNIE**

 Luna iunie, luna solstiţiului de vară este şi luna în care, albinele ca şi natura, interdependente de altfel, ating apogeul dezvoltării lor. O serie de activităţi în stupină sunt impuse, ca şi în ultima lună, de valorificarea unor culesuri specifice cum ar fi: salcâmul II, III, teiul, coriandrul, muştarul, facelia, rapiţa de primăvară, floarea-soarelui, zmeurul şi zburătoarea în zona de deal-munte precum şi fâneaţa în zona de deal. Totuşi, cele mai vizate culesuri de către apicultori sunt teiul şi floarea-soarelui.

Activităţile specifice acestei perioade sunt asemănătoare lunii precedente şi constau în principal în pregătirea familiilor de albine pentru valorificarea culesurilor, valorificarea acestora concomitent cu minimizarea factorilor care să inducă roirea.

Astfel, se va avea în vedere:

-Continuarea lucrărilor de recoltare şi extracţie a fagurilor cu miere; pentru a asigura un procent cât mai mic de apă din miere (18,5-19 % max.) propus prin normele internaţionale în vigoare, se vor recolta numai fagurii cu miere care sunt căpăciţi cel puţin o treime din suprafaţa lor.

-Prevenirea roirii naturale în această perioadă printr-o serie de măsuri cum ar fi: asigurarea de spaţiu corespunzător dezvoltării şi asigurarea de faguri artificiali sau goi, asigurarea activităţilor de cules, distrugerea botcilor în cazul familiilor care sunt într-un stadiu avansat al frigurilor roitului, inversarea locurilor între familiile cu manifestare accentuată de roire şi familiile mai slabe, eventual formarea de roiuri artificiale (stoloni) prin ridicarea de rame cu puiet şi albine.

-Odată cu efectuarea unor verificări de rutină în familiile de albine se va avea în vedere înlocuirea fagurilor vechi, închişi la culoare, cu alţii artificiali, cunoscându-se faptul că o dată cu creşterea generaţiilor de puiet diametrul celulelor scade, cu efecte negative asupra creşterii albinelor la dimensiunile normale şi implicit asupra eficienţei lor în activitate. Dacă nu s-a realizat eliminarea acestor faguri negri înainte de extinderea puietului, încă din primăvară, aceşti faguri negri se vor elimina treptat prin trecerea lor marginal cuibului, după o ramă cu miere pentru eclozionarea puietului existent.

-Înainte de transportul acestora se va face o revizie sumară a familiilor de albine cu care ocazie se va stabili situaţia acestora şi a componentelor stupilor precum şi aprecierea posibilităţii de valorificare a culesului, ocazie cu care se vor echipa corespunzător. Familiile slabe sau bolnave nu se vor transporta în pastoral.

-Identificarea zonelor de pastoral, cunoaşterea drumurilor de acces, pregătirea documentaţiei necesare acţiunii propriu-zise de pastoral şi a mijloacelor de transport.

-Aprovizionarea sau/şi pregătirea cu echipament apicol (rame însârmate cu faguri artificiali, caturi, alte elemente de stup deficitare) repararea celor existente pentru a rezista la transport.

-Anunţarea primăriilor din localităţile în raza cărora sunt deplasate stupine în pastoral pentru luarea în evidenţă şi protejarea de eventuale tratamente fitosanitare.

-Formarea de roiuri artificiale după culesul de la salcâm şi tei asigură creşterea numărului de colonii în stupină. La formarea de noi roiuri este important a se evita utilizarea botcilor de roire care pot transmite această însuşire nedorită generaţiilor ulterioare.

-Efectuarea tratamentelor în caz de necesitate. Dacă se observă paraziţi pe albine şi în celulele cu puiet, în urma descăpăcirii puietului (de trântor de preferinţă) cu ajutorul furculiţei de descăpăcit, se va aplica un tratament antivarroa cu cel puţin 2 săptămâni înaintea culesului important pentru a evita riscul poluării mierii recoltate.

Cele mai vizate culesuri de către apicultori sunt teiul şi floarea-soarelui

Teiul – cu cele trei specii mai importante ca răspândire şi interes apicol, (în ordinea înfloririi – teiul cu frunza mare, teiul pucios, teiul argintiu) care au o durată de înflorire diferită pe perioada lunilor iunie-iulie, oferă unul din cele mai importante culesuri de nectar.

Prima specie înfloreşte cam la 15–25 zile faţă de salcâm, durata medie de înflorire este de aproximativ 2-3 săptămâni, iar durata totală pentru toate cele trei specii este de 30 de zile. Cea mai bună producţie de miere se obţine de la teiul argintiu (950 – 1200 kg/ha), teiul cu frunza mare oferind o producţie de 800-1000kg, iar teiul pucios o producţie de 450-800 kg/ha.

Floarea-soarelui înfloreşte începând cu a doua jumătate a lunii iunie şi continuă cu prima jumătate a lunii iulie, în funcţie de tehnologia şi zona de cultură precum şi de hibridul cultivat. Este o specie nectaro-poleniferă care oferă o producţie de miere apreciată la valori cuprinse între 30 şi 130 kg miere, familiile puternice putând realiza în medie 20 kg miere marfă.

Cu siguranţă, pentru o maximizare a randamentului privind producţia de miere, trebuie să se aibă în vedere şi valorificarea altor culesuri care să se bazeze pe costuri minime de producţie.

 **IULIE**

 Luna lui Cuptor, iulie, este prilej pentru apicultori să reducă activitatea familiilor de albine deoarece în lipsa surselor nectaro-polenifere ponta mătcii se reduce ca intensitate. Creşterea de trântori, de asemenea se reduce semnificativ, iar roirea naturală  nu mai pune probleme. În schimb, încă din această perioadă încep o serie de griji privind pregătirea rezervelor de hrană şi a albinei de iernare.

 În lipsa culesurilor de întreţinere, familiile de albine consumă din rezervele proprii, de aceea apicultorii trebuie să aibă în vedere şi în această perioadă deplasarea familiilor de albine la o serie de culesuri care, chiar dacă nu sunt productive, aduc un stimulent natural menţinerii la un nivel maxim a pontei mătcii cu efecte favorabile în perioada următoare.

 Iată principalele lucrările pe care trebuie să le aveți în vedere în această lună:

-Se vor continua lucrările de recoltare şi extracţie a fagurilor cu miere;

-Se va reorganiza cuibul familiilor de albine, lăsând în stupi numai fagurii cu puiet şi rezervele aferente. Se va evalua situaţia acestora precum şi starea de sănătate. Fagurii goi sau cu miere puţină se descăpăcesc şi se aşează după diafragmă pentru ca mierea să fie consumată;

-Se va preveni declanşarea furtişagului prin restrângerea cuibului, micşorarea urdinişului şi efectuarea de intervenţii rapide în famillile de albine precum şi întărirea familiilor mai slabe, care ar putea fi vulnerabile;

-În lipsa unor culesuri de întreţinere se vor administra hrăniri stimulente în perioadele lipsite de cules pentru menţinerea unor familii cât mai puternice şi creşterea albinelor de iernare;

-Se vor întări familiile slabe sau roiurile artificiale formate în lunile anterioare;

-Din această perioadă se poate începe schimbarea mătcilor bătrâne, necorespunzătoare, pentru a avea timp suficient să depună ouă înainte de a întrerupe ouatul pe perioada sezonului inactiv;

-În cazul unor culesuri târzii (fâneaţa, floarea soarelui cu înflorire tardivă) se vor pregăti familiile pentru transport, aşa cum am descris în calendarul lunilor anterioare;

-Se vor scoate din stupi fagurii destinaţi reformei şi se va extrage ceara; Fagurii de rezervă se vor trata împotriva găselniţei;

-Se vor efectua tratamentele medicamentoase în caz de necesitate. Pentru stabilirea gradului de infestare cu varroa se va folosi foaia de control sau alte metode descrise in literatura;

-Se vor efectua activităţi de stocare şi/sau valorificare a producţiei obţinute;

-În completarea producţiei de miere se poate recolta polen (acolo unde există un cules abundent, mai ales în zonele de deal) sau propolis.

 Atenție! În prima parte a lunii încă se derulează culesul la floarea soarelui şi în funcţie de hibrid şi condiţii pedoclimatice, poate să aducă  venituri importante. De menţionat că la acest cules are loc ocuparea spaţiului de ouat cu miere rezultatul fiind un blocaj al pontei cu efecte defavorabile asupra creşterii de noi generaţii de puiet care să înlocuiască albina uzată. În acest sens, apicultorul trebuie să intervină, introducând rame goale pentru pontă în centrul cuibului.

 În continuare, o serie de resurse melifere ar putea fi valorificate: floarea soarelui târzie, busuiocul de mirişte, coriandru, hrişcă, lavanda, lucernă, muştar alb, pepene galben, pepene verde, castraveţi, fâneaţă sau floră spontană alcătuită din cicoare, muştar de câmp, păpădie, iarba şarpelui, menta, isop, jaleş de câmp, limba mielului, rapiţă sălbatică, roiniţă, salvie de câmp, sulfina, talpa gâştei, trifoi alb, zămoşiţă, zburătoare, zmeur.

 **AUGUST**

Lucrări importante în stupină! În luna august toata atenţia trebuie acordată pregătirii familiilor pentru creşterea albinelor de iernare, iar in acest sens calitatea si cantitatea hranei este primordială. De asemenea, în lipsa culesurilor sunt necesare o serie de hrăniri suplimentare de stimulare – pentru stimularea pontei şi creşterea albinei de iernare în cantitate suficientă, iar spre sfârşitul lunii august şi jumatatea lunii septembrie trebuie efectuate hrăniri de completare în cazul rezervelor insuficiente.

Pentru perioada de iernare trebuie să existe în stup o cantitate de minim 15 kg miere de calitate. Zonele de deal şi Delta Dunării ramân singurele surse serioase de cules natural (fâneaţă şi flora de baltă) în această perioadă.

Iată principalele lucrările pe care trebuie să le aveți în vedere în această lună:

-Lucrări de organizare a cuibului prin îndepărtarea fagurilor goi, desăpăcirea după diafragmă a celor cu miere puţină, echilibrare şi eventual completarea cu faguri cu miere de la alte familii mai puternice;

-Realizarea examenului clinic al familiilor de albine şi efectuarea eventualelor tratamente necesare;

-Întărirea familiilor slabe pentru a putea depăşi cu bine perioada de iernare;

-Eliminarea fagurilor cu miere de mană;

-Schimbarea mătcilor necorespunzătoare;

-Administrarea hrănirilor de stimulare pentru creşterea albinei de iernare;

-Strâmtorarea urdinişurilor în vederea evitării furtişagului;

-Se continuă lucrari de recoltare de propolis sau lăptişor de matcă;

-Colectoarele de polen se ridică in jurul datei de 15 august pentru a da posibilitatea să se completeze rezervele de polen din familiile de albine;

-Conservarea fagurilor goi care se vor depozita în dulapuri speciale, corpuri de stup si tratarea cu sulf pentru prevenirea găselniţei;

-Recondiţionarea elementelor de stup care urmează să adăpostească familiile pentru iernare;

-Continuă lucrările de reformare a fagurilor.

 **SEPTEMBRIE**

Lucrări importante în stupină în prima lună de toamnă! În luna septembrie, familia de albine îşi începe pregătirea pentru iernare, deşi primele semne apar încă de la jumătatea lunii august când începe eliminarea trântorilor din stup şi reducerea progresivă a puterii pe fondul lipsei de cules din natură. Populaţia de albine începe să scadă, cuibul se restrânge pe zona cu puiet, configurându-se spaţiul viitorului ghem de iernare.

Intervenţiile apicultorului trebuie să aibă în vedere orânduirea cuibului, stimularea producerii de albină de iernare prin hrăniri stimulatorii precum şi acumularea şi concentrarea resurselor de hrană necesare unei bune iernări, ţinându-se cont de cantitatea şi calitatea acesteia. Se recomandă valorificarea în continuare a resurselor naturale de hrană (culesuri târzii). În caz contrar, este importantă evaluarea rezervelor şi aplicarea de hrăniri stimulatorii gluco-proteice (artificiale) pentru creşterea de puiet şi în acelaşi timp a celor de completare pentru asigurarea cu rezerve de hrană. Este bine ca hrănirile de stimulare artificiale să nu se facă mai târziu de 20 septembrie pentru ca noile albine care vor ecloziona să beneficieze de zborurile de curăţire, atât de importante pentru o bună iernare, înainte de reducerea temperaturilor exterioare sub 10-12ºC.

Iată principalele lucrările pe care trebuie să le aveți în vedere în această lună:

– Revizia generală de toamnă care constă într-o serie de activităţi ce depind de zona geografică, condiţiile de cules, tipul de stup şi situaţia puietului din cuib

– Dimensionarea cuibului în funcţie de fagurii ocupaţi de albină (îndepărtarea fagurilor goi, descăpăcirea după diafragmă a celor cu miere puţină, eventual completarea cu faguri cu miere de la alte familii mai puternice); Asigurarea rezervelor de hrană (1,5-2,5 kg miere căpăcită/fagure, de calitate (nu de mană);

– Păstrarea în cuib a fagurilor mai închişi la culoare, dar nu vechi, care să menţină căldura cuibului pe timp de iarnă, cu celule de lucrătoare buni de ouat în prima parte a primăverii;

– Schimbarea mătcilor necorespunzătoare dacă nu s-a făcut în luna precedentă;

– Menţinerea familiilor cu populaţie de albine suficientă astfel încât la intrarea în iarnă să existe în stup o cantitate de 2,0 – 2,5 kg albină; Întărirea familiilor slabe pentru a putea depăşi cu bine perioada de iernare;

– Administrarea hrănirilor de stimulare glucidice pentru creşterea albinei de iernare; administrarea acestora se face sub formă de sirop în cantitate de 150 ml-250 ml la interval de 2-3 zile. Descăpăcirea fagurilor cu miere plasaţi după diafragmă sau în corpul de jos la stupii ME asigură o foarte bună stimulare şi o concentrare a rezervelor în acelaşi timp.

– De asemenea hrana proteică trebuie administrată pentru creşterea de albine viguroase capabile să traverseze iarna în bune condiţii. În acest sens se poate administra polenul recoltat din familii proprii sănătoase (nu cumpărat) sau înlocuitori ai acestuia în sirop, turte sau ca atare în cazul polenului.

– Strâmtorarea urdinişurilor în vederea evitării furtişagului şi punerea gratiilor împotriva pătrunderii şoarecilor ar fi de asemenea o serie de măsuri binevenite mai ales dacă timpul este rece. Pentru nopţile reci este importantă protejarea termică a familiilor de albine cu salteluţe sau pernuţe peste podişor şi eventual unele împachetări laterale, mai ales la stupii orizontali.

-Evaluarea stării de sănătate şi luarea de măsuri pentru prevenirea şi combaterea bolilor – efectuarea examenului clinic şi efectuarea de tratamente necesare, împotriva varroozei, conform prospectului, aplicarea măsurilor de zooigienă în stupi şi stupină pentru combaterea nosemozei.

-Conservarea fagurilor goi care se vor depozita în dulapuri speciale, corpuri de stup şi tratarea cu sulf pentru prevenirea găselniţei; continuarea lucrărilor de reformare a fagurilor vechi;

-Recondiţionarea elementelor de stup care urmează să adăpostească familiile pentru iernare.

 **OCTOMBRIE**

 Lucrări importante în stupină în luna octombrie! În această perioadă aplicultorii trebuie să finalizeze pregătirea familiilor de albine pentru iernare care constă în principal în activităţi legate de organizarea cuibului. În această perioadă, familia de albine încetează creşterea puietului, centrul cuibului fiind alcătuit din rame goale sau parţial goale. În acest sens, zilele însorite din luna octombrie îți permit o serie de intervenţii în cuibul familiilor de albine care au ca scop aranjarea cuibului pe faguri necesari pentru o bună iernare şi îndepărtarea celor necorespunzători.

Când zilele sunt mai răcoroase şi albinele formează un ghem răsfirat (semighem), ai posibilitatea de a analiza mult mai precis puterea familiilor de albine şi în consecinţă necesarul de faguri pentru iernare, ţinând cont de faptul că albinele trebuie să ierneze pe fagurii cu cantitatea cea mai mare de miere pe care-i acoperă, plus doi faguri cu miere marginali. De asemenea, pentru o bună dezvoltare la sfârşitul iernii şi în primăvară, când începe creşterea puietului, trebuie să ai în vedere şi păstrarea unor faguri cu păstură care vor fi încadraţi înainte de ultima ramă. Surplusul de faguri (goi, parţial cu miere, de culoare deschisă) va fi ridicat şi depozitat în corpuri de stupi, rastele sau dulapuri speciale, care să asigure păstrarea acestora pentru sezonul următor.

Iată care sunt principalele lucrări pe care orice apicultor trebuie să le aibă în vedere în perioada următoare:

1. Organizarea cuibului. Apicultorul trebuie să așeze fagurilor cu miere în funcţie de puterea familiei de albine şi tipul de stup, să îndepărtez fagurilor goi, parţial cu miere care sunt în plus. Tot aici trebuie să asiguri rezervele de hrană, astfel 1,5-2,5 kg miere căpăcită/fagure, de calitate și 18 kg/familia de albine prin împrumutarea unor faguri cu miere de la alte familii mai puternice. De asemenea, este importantă păstrarea în cuib a fagurilor mai închişi la culoare, dar nu vechi, care să menţină căldura cuibului pe timp de iarnă, cu celule de lucrătoare buni de ouat în prima parte a primăverii.

2. Unificarea familiilor temporare între ele sau cu alte familii de albine mai slabe. Surplusul de mătci poate fi păstrat ca mătci de rezervă pentru primăvară, prin iernarea în sistem bancă de mătci, într-o familie de albine orfanizată.

3. Fixarea gratiilor împotriva pătrunderii şoarecilor.

4. Stimularea şi supravegherea zborurilor târzii de curăţire.

5. Protecţia termică a familiilor de albine prin împachetări cu materiale izolante, salteluţe sau pernuţe peste podişor şi eventual unele împachetări laterale, după diafragmă, care să asigure şi absorbţia umezelii din stup şi circulaţia corectă a aerului.

6. Efectuarea tratamentelor necesare împotriva varroozei. Amplasarea pe fundul stupului a foii de control (hârtie albă, cerată, parafinată) care îți poate da informaţii despre modul cum iernează albinele şi gradul de infestare cu varroa. O alternativă la clasica foaie de control este fundul antivarroa sau fundul de control care permite examinarea a tot ce cade pe fundul stupului.

7. Conservarea fagurilor goi care se vor depozita în dulapuri speciale, corpuri de stup şi tratarea cu sulf pentru prevenirea găselniţei. Tot aici se continuă lucrărilor de reformare a fagurilor vechi şi de recondiţionare a elementelor de stup care urmează să adăpostească familiile pentru iernare şi a celor de surplus.

8. Amenajarea perdelelor de protecţie din jurul stupinei împotriva vânturilor puternice, viscolului din timpul iernii, curenţilor reci etc.

Pentru o bună desfăşurare a iernării, în condiţiile ţării noastre, familiile de albine au nevoie de o cantitate de 18 kg miere de calitate/stup care va fi distribuită diferit în funcţie de starea familiilor de albine. La familiile puternice sau medii, care acoperă cel puţin 7-8 faguri cu albină rezervele sunt aranjate astfel: în centrul cuibului se aşează faguri cu cel puţin 2 kg miere având în partea de jos celule goale pentru miezul ghemului, iar lateral acestora se aranjează fagurii în ordine crescătoare din punct de vedere al cantităţii de miere, terminând pe fiecare latură cu un fagure cu păstură şi unul plin cu miere. La familiile mai slabe sau când rezervele sunt insuficiente, cuibul se organizează central pe faguri care au cantitatea cea mai mare de miere, iar marginal acestora se aşează fagurii cu cantităţi din ce în ce mai mici de miere.

 **NOIEMBRIE**

 Luna noiembrie este marcată în stupină de ultimele pregătiri pentru venirea iernii. Asigurarea hranei pentru albine trebuie să fie o prioritate, la fel cum este obligatoriu să se acorde o atenție sporită pentru protejarea stupilor de dăunători.

Deşi ultima lună de toamnă se caracterizează în general prin vreme nefavorabilă intervenţiilor în familiile de albine, apicultorii pot profita de unele zile călduroase atunci când acestea apar, la începutul lunii, pentru a mai îndrepta dacă este necesar o serie de nereguli apărute, este recomandarea Asociației Crescătorilor de Albine din România.

În această perioadă familia de albine se găseşte, în funcţie de temperatura exterioară în diverse situaţii privind formarea ghemului (uşor afânat sau strâns), activităţile acesteia fiind limitate la consum de hrană pentru asigurarea temperaturii interne a ghemului necesară supravieţuirii (24-25º).

Dacă până la acest moment s-au efectuat lucrările pregătitoare iernării nu există motive de îngrijorare privind evoluţia familiilor de albine pe timp de iarnă. Cu toate acestea, vizitele la stupine pot avea în vedere: observaţii asupra zborurilor de curăţire (când timpul permite), foarte benefice pentru o bună iernare şi care oferă informaţii despre starea coloniei de albine, ascultarea acestora cand timpul este mai putin favorabil, asigurarea cu materiale izolante atat la nivel de stup (salteluţe, pernuţe, împachetări laterale) cât şi de stupină (garduri, perdele protectoare), asigurarea că nu există dăunători (păsări, animale) care să le deranjeze.

Stările anormale conduc la neliniştirea albinelor, intensificându-le activitatea de consum şi prin urmare uzura organismului şi încărcarea rectumului. De aceea trebuie acordată o atenţie deosebită evaluării situaţiei din stupină la acest moment, cât timpul mai permite intervenţia în stup.

Lucrari de efectuat în această perioadă:

– În zilele favorabile se pot continua o serie de lucrări de pregătire a familiilor de albine din luna trecută şi remedierea stărilor anormale aparute: hrană insuficientă, hrană de proastă calitate (poate produce diaree), pierderea mătcii, umiditatea exagerată, pătrunderea şoarecilor în stupi. Trebuie accentuat faptul că pentru iernare, familia de albine are nevoie de aproximativ 18 kg miere şi 1,5-2 kg păstură pentru creşterea puietului în partea a doua a iernii şi în primăvară.

– În zilele nefavorabile se poate aprecia starea familiei de albine prin ascultarea zumzetului albinelor cu un tub de cauciuc introdus pe urdiniş şi vizualizarea foii de control.

Umiditatea excesivă se înlătură prin mutarea stupilor într-un loc însorit pe vatră şi îmbunătăţirea aerisirii prin asigurarea unui spaţiu de 1-2 cm în podişor care va fi acoperit de salteluţă.

Pe lângă lucrările efectuate în stupină interesele apicultorilor în această perioada au în vedere valorificarea produselor apicole obţinute, planificarea pe perioada de iarnă a altor lucrări ce ţin de pregătirea viitorului sezon apicol cu materiale şi echipamente (întreţinere, reparare, reformare, achiziţie), completarea cunoştinţelor prin participarea la cursuri, conferinţe apicole, studiu autodidact.

  **DECEMBRIE**

 Prima luna de iarna calendaristica se manifestă de obicei cu ninsoare, vânt, viscol, îngheţ şi umiditate crescută. Deşi luna decembrie este o perioadă de inactivitate în ciclul biologic al albinelor, apicultorul are posibilitatea să-şi orienteze mai mult acţiunile către activităţi de atelier, activităţi de informare si perfectionare în apicultură sau activităţi de dezvoltare prin valorificarea a produselor apicole obţinute în sezonul anterior, achiziţionarea de noi materiale necesare pentru sezonul următor.

Cu toate acestea, în anumite perioade ale lunii apicultorul trebuie să aibă în vedere şi o serie de activităţi ce ţin de stupină:

– Supravegherea şi controlul modului cum iernează familiile de albine o data la 2-3 saptămâni, prin controale auditive (ascultare) pentru perceperea şi interpretarea zumzetului albinelor şi aprecierea resturilor găsite (pe foaia de control a stupului sau în urma preluării cu ajutorul unei sârme îndoite în unghi drept). Experienţa ne va ajuta în aprecierea cat mai corectă a zumzetului si deci a stării de sănătate a familiilor de albine.

– Intervenţiile în stup se vor face în spaţii încălzite numai atunci când se constată lipsa rezervelor de hrană, îmbolnăvire sau alte stări anormale care nu pot fi înlăturate în condiţii de stupină.

– Mortalitatea exagerată în urma analizei foii de control arată faptul că familia de albine fie a iernat cu prea multe albine vârstnice fie ca urmare a uzurii organismului cauzată de boală.

– Prezenţa albinelor mucegăite, umede arată că în stup există o ventilaţie precară.

– Albinele cu abdomenul umflat şi petele de diaree la urdiniş sau pe scandura de zbor arată că în stup sunt provizii de calitate proastă sau condiţiile de iernare sunt nefavorabile neliniştind albinele şi sporind consumul de hrană. Această situaţie poate crea premiza apariţiei nosemozei.

– Prevenirea deranjării şi neliniştirii albinelor de păsări de curte, ciocănitori, piţigoi.

– Înlesnirea şi supravegherea unor zboruri spontane de curăţire ale albinelor în ferestrele calde ale lunii (când temperatura depăşeşte 13-14ºC) după ce vatra a fost curaţită de zăpadă şi albina moartă de la urdiniş a fost îndepărtată, pot fi ridicate capacele şi salteluţele stupilor pentru ca razele soarelui să încălzească direct podişoarele. În limita posibilităţilor stupii umbriţi pot fi mutaţi în locuri însorite.

– Îndepărtarea fără zgomot a zăpezii şi a gheţii formate pe scândurelele de zbor şi pe capacele stupilor.

– Protejarea stupinei contra curenţilor reci de aer prin perdele, garduri realizate din diverse materiale anterior.

În atelierul stupinei se vor face o serie de lucrări necesare pregătirii sezonului următor:

– reparaţii ale elementelor componente ale stupului;

– depozitarea în condiţii sigure a surplusului de corpuri, caturi, rame, faguri.

– curăţirea, răzuirea resturilor de ceară şi propolis cu dalta apicolă şi cuţite speciale precum şi dezinfectia materialului apicol prin metoda flambării sau metoda chimică cu diverse substanţe dezinfectante.

– pregătirea ramelor prin însarmare, aprovizionarea cu faguri artificiali.

– pentru apicultorii profesionişti care vor să-şi dezvolte stupina este importanta stabilirea unui plan judicios conceput, realist pentru sezonul apicol următor în funcţie de care se va stabili necesarul de materiale şi echipamente apicole de achizitionat .

**Informaţiile publicate de Agrointeligența – AGROINTEL.RO pot fi preluate doar în limita a 500 de caractere şi cu citarea în PRIMUL PARAGRAF a sursei cu LINK ACTIV. Orice abatere de la această regulă constituie o încălcare a Legii 8/1996 privind dreptul de autor, ca atare vom acționa în consecință.**